GULF ผงาดหุ้นใหญ่ INTUCH รวบ 42% ประเมินรับปันผล 1.7 พันลบ. ก.ย.นี้
GULF เทนเดอร์ฯ หุ้น INTUCH ดันสัดส่วนถือ 42% เบียด “สิงเทล” ขึ้นผถห.เบอร์หนึ่ง จับตาบันทึกปันผล INTUCH เฉียด 1.7 พันลบ. ไตรมาส 3 ทันที
GULF เทนเดอร์ฯ หุ้น INTUCH ดันสัดส่วนถือ 42% เบียด “สิงเทล” ขึ้นผถห.เบอร์หนึ่ง จับตาบันทึกปันผล INTUCH เฉียด 1.7 พันลบ. ไตรมาส 3 ทันที
5 ส.ค. 2564

บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF เปิดเผยว่า ผลการซื้อหลักทรัพย์ของบริษัท อินทัช โฮลดิ้งส์ จำกัด (มหาชน) หรือ INTUCH) ในการทำคำเสนอซื้อหลักทรัพย์ (Tender Offer) โดยมีหุ้นที่มีผู้แสดงเจตนาขายหุ้นสามัญ INTUCH จำนวน 747,874,638 หุ้น คิดเป็นสัดส่วน  23.32% ซึ่งรับซื้อไว้ทั้งหมด จากที่บริษัทฯ เสนอซื้อจำนวน 2,599,720,314 หุ้น คิดเป็นสัดส่วน 81.07%
ดังนั้น เมื่อรวมกับจำนวนหุ้นที่บริษัทถืออยู่ 606,878,314 หุ้น คิดเป็นสัดส่วน 18.93% ทำให้บริษัทมีจำนวนหุ้น INTUCH รวม 1,354,752,952 หุ้น คิดเป็นสัดส่วน 42.25%
ทั้งนี้ GULF ทำคำเสนอหุ้นทั้งหมด (Tender offer) ตามความสมัครใจเพื่อเสนอซื้อหุ้นทั้งหมดของ INTUCH ที่ราคา 65 บาท/หุ้น ระหว่างวันที่ 29 มิ.ย.-4 ส.ค. 2564
ขณะที่วานนี้ (4 ส.ค.) INTUCH รายงานผลการดำเนินงานงวดไตรมาส 2/2564 พร้อมประกาศจ่ายปันผลจากงวดดำเนินงานวันที่ 1 ม.ค. 2564 ถึงวันที่ 30 มิ.ย. 2564 เป็นเงินสดในอัตรา 1.23 บาท/หุ้น กำหนดขึ้นเครื่องหมาย XD วันที่ 17 ส.ค.2564 และกำหนดจ่ายเงินปันผลในวันที่ 2 ก.ย.2564 ดังนั้นในเบื้องต้นจะเท่ากับว่า GULF จะได้รับเงินปันผลในครั้งนี้จาก INTUCH ประมาณ 1,666 ล้านบาท โดยคิดตามสัดส่วนถือหุ้นภายหลังการทำเทนเดอร์แล้วเสร็จที่จำนวน 1,354,752,952 หุ้น คิดเป็นสัดส่วน 42.25% และจะสามารถบันทึกเงินปันผลได้ในไตรมาส 3/2564 ทันที